Ֆաշիստական Իտալիա

**Ֆաշիստական Իտալիա** (), Իտալիայի թագավորության 1922-1943 թվականների ժամանակաշրջան, երբ Բենիտո Մուսոլինին և Ազգային ֆաշիստական կուսակցությունը վերահսկել են երկիրը՝ այն վերածելով տոտալիտար բռնապետության: Իտալացի ֆաշիստները պարտադրել են տոտալիտար կառավարում և ջախջախել են քաղաքական ընդդիմությանը՝ միաժամանակ խթանելով տնտեսության արդիականացումը, ավանդական սոցիալական արժեքները և մերձեցումը Հռոմի կաթոլիկ եկեղեցու հետ:

Պատմաբան Սթենլի Գ. Փեյնի խոսքերով՝ «ֆաշիստական կառավարությունն անցել է մի քանի համեմատաբար տարբեր փուլերով»։ 

Առաջին փուլը (1922-1925) անվանապես խորհրդարանական համակարգի շարունակությունն էր, թեև «օրինականորեն կազմակերպված գործադիր դիկտատուրայով»։ Արտաքին քաղաքականության մեջ Մուսոլինին հրամայել է Լիբիայի խաղաղեցում Տրիպոլիտանիայի և Կիրենաիկայի իտալական գաղութներում ապստամբների դեմ (որոնք, ի վերջո, միավորվել են իտալական Լիբիայում), ռմբակոծել Կորֆուն, ստեղծել պրոտեկտորատ Ալբանիայի նկատմամբ և Հարավսլավիայի թագավորության հետ պայմանագիր կնքելուց հետո Իտալիային Ֆումե քաղաքի միացումը։ 

Երկրորդ փուլը (1925-1929) «ֆաշիստական դիկտատուրայի կառուցումն էր»։ Երրորդ փուլը (1929-1935) արտաքին քաղաքականության մեջ ավելի քիչ միջամտություն էր։ Չորրորդ փուլը (1935-1940) բնութագրվում էր ագրեսիվ արտաքին քաղաքականությամբ՝ երկրորդ իտալա-եթովպական պատերազմը, որը սկսվել էր Էրիթրեայից և Սոմալիլենդից. Ազգերի լիգայի հետ բախումներ, որոնք հանգեցրել են պատժամիջոցների. աճող տնտեսական ավատարքությու, Ալբանիա ներխուժում և Պողպատե պայմանագրի ստորագրումը։ Հինգերորդ փուլը (1940-1943) Երկրորդ համաշխարհային պատերազմն էր, որն ավարտվել է ռազմական պարտությամբ, մինչդեռ վեցերորդ և վերջին փուլը (1943-1945) Գերմանիայի վերահսկողության տակ գտնվող Սալոյի կառավարության կազմավորումն էր։

Երկրորդ համաշխարհային պատերազմի ժամանակ Իտալիան Առանցքի ուժերի առաջատար անդամ էր՝ սկզբնական շրջանում որոշակի հաջողություններով մարտնչելով մի քանի ճակատներում: Սակայն, Աֆրիկայում գերմանա-իտալական պարտությունից, Արևելյան ճակատում Խորհրդային Միության հաջողություններից և Սիցիլիայում դաշնակիցների հետագա անկումից հետո, Վիկտոր Էմանուել III թագավորը տապալել և ձերբակալել է Մուսոլինիին: Նոր կառավարությունը 1943 թվականի սեպտեմբերին դաշնակիցների հետ կնքել է զինադադար: Գերմանիան զավթել է վերահսկողությունը Իտալիայի հյուսիսային կեսի նկատմամբ և փրկել Մուսոլինիին՝ ստեղծելով Իտալական Սոցիալական Հանրապետությունը (ԻՍՀ), որը համագործակցային խամաճիկ պետություն էր, որը կառավարում էին Մուսոլինիին և նրան հավատարիմ ֆաշիստները:

Այդ պահից սկսած՝ երկիրը հայտնվել է քաղաքացիական պատերազմի մեջ, և իտալական դիմադրության մեծ շարժումը շարունակել է իր պարտիզանական պատերազմը գերմանական և ԻՍՀ ուժերի դեմ: Մուսոլինին գերի է ընկել և սպանվել դիմադրության կողմից 1945 թվականի ապրիլի 28-ին, իսկ հաջորդ օրը ռազմական գործողություններն ավարտվել են: Պատերազմից կարճ ժամանակ անց քաղաքացիական դժգոհությունը հանգեցրել է 1946 թվականի ինստիտուցիոնալ հանրաքվեի՝ «Իտալիան մնալու է միապետություն, թե՞ դառնալու է հանրապետություն»: Հանրաքվեի արդյունքում իտալացիները որոշել են հրաժարվել միապետությունից և ստեղծել Իտալական Հանրապետությունը, որը ներկայիս իտալական պետությունն է:

## Մշակույթ և հասարակություն
Իշխանության գալով Իտալիայի ֆաշիստական ռեժիմը որոշել էր դառնալ միակուսակցական պետություն և ինտեգրել ֆաշիզմը կյանքի բոլոր ոլորտներում։ 1935 թվականի Ֆաշիզմի դոկտրինայում երկիրը պաշտոնապես հայտարարվել էր տոտալիտար պետություն։ 

Տոտալիտարիզմի հայեցակարգով Մուսոլինին և ֆաշիստական ռեժիմը սահմանել են իտալական մշակույթի և հասարակության բարելավման օրակարգ՝ հիմնվելով Հին Հռոմի, անձնական բռնապետության և իտալացի մտավորականների ու արվեստագետների որոշ ֆուտուրիստական ​​ասպեկտների վրա: 

Ֆաշիզմի օրոք իտալական ազգության սահմանումը պետք է հիմնված լիներ միլիտարիստական ​​հիմքի և ֆաշիստի «նոր մարդու» իդեալին, որտեղ հավատարիմ իտալացիները կազատվեին անհատականությունից և ինքնավարությունից, կհամարեին իրենց իտալական պետության բաղադրիչ և պատրաստ կլինեին զոհաբերել իրենց կյանքը դրա համար: Նման տոտալիտար կառավարության օրոք միայն ֆաշիստները կհամարվեին «իսկական իտալացիներ», և Ֆաշիստական ​​կուսակցության անդամակցությունն ու հավանությունը անհրաժեշտ էր մարդկանց համար՝ «լիարժեք քաղաքացիություն» ստանալու համար. նրանք, ովքեր հավատարմության երդում չէին տալիս ֆաշիզմին, կվտարվեին հասարակական կյանքից և չէին կարողանա աշխատանք գտնել: 

Ֆաշիստական ​​կառավարությունը նաև դիմել էր արտերկրում ապրող իտալացիներին՝ հավանություն տալու ֆաշիստական ​​գործին և նույնականացնելու իրենց Իտալիայի հետ, այլ ոչ թե իրենց բնակության վայրի հետ: Ֆաշիզմի համար նոր մշակույթ ձևավորելու ջանքերին հակառակ, ֆաշիստական Իտալիայի ջանքերը նույնքան կտրուկ կամ հաջողակ չէին նոր մշակույթ ստեղծելու գործում՝ համեմատած այլ միակուսակցական պետությունների, ինչպիսիք են Նացիստական Գերմանիան և Խորհրդային Միությունը։

Մուսոլինիի քարոզչությունը նրան կուռք էր համարում որպես ազգի փրկիչ, և ֆաշիստական ռեժիմը փորձում էր նրան ամենուրեք ներկայացնել իտալական հասարակության մեջ: Ֆաշիզմի գրավչությունը Իտալիայում մեծապես հիմնված էր Մուսոլինիի ժողովրդականության և խարիզմայի վրա: Մուսոլինիի կրքոտ հռետորաբանությունը և նրա շուրջը տիրող անձի պաշտամունքը ցուցադրվում էին նրա սևազգեստների հսկայական հանրահավաքների և շքերթների ժամանակ Հռոմում, ինչը ոգեշնչման աղբյուր էր Ադոլֆ Հիտլերի և Գերմանիայում նացիստական կուսակցության համար:

Ֆաշիստական ռեժիմը քարոզչություն է սկսել իրականացնել կինոժապավեններում, ռադիոհաղորդումներում և մի քանի գեղարվեստական ֆիլմերում, որոնք միտումնավոր հավանություն էին տալիս ֆաշիզմին: 1 926 թվականին ընդունվեցին օրենքներ, որոնք պահանջում էին, որ կինոթատրոններում բոլոր գեղարվեստական ֆիլմերից առաջ ցուցադրվեն քարոզչական կինոժապավենները։ Այս կինոժապավեններն ավելի արդյունավետ էին հանրության վրա ազդելու համար, քան քարոզչական ֆիլմերը կամ ռադիոն, քանի որ այդ ժամանակ իտալացիներից քչերն ունեին ռադիոընդունիչներ: Ֆաշիստական քարոզչությունը լայնորեն առկա էր պաստառներում և պետության կողմից հովանավորվող արվեստում: Այնուամենայնիվ, նկարիչները, գրողները և հրատարակիչները խիստ վերահսկողության տակ չէին. նրանք գրաքննության էին ենթարկվում միայն այն դեպքում, եթե բացահայտորեն դեմ էին պետությանը: Մշտապես շեշտը դրվում էր «նոր իտալացու» տղամարդկության վրա՝ շեշտը դնելով ագրեսիայի, տղամարդկության, երիտասարդության, արագության և սպորտի վրա: Կանայք պետք է հոգ տանեին մայրության մասին և հեռու մնային հասարակական գործերից:

1929 թվականի մարտի 24-ին ընդհանուր ընտրությունները անցկացվել են հանրաքվեի տեսքով։ Այդ ժամանակ երկիրը միակուսակցական պետություն էր, որտեղ Ազգային-ֆաշիստական կուսակցությունը միակ օրինականորեն թույլատրված կուսակցությունն էր։ Մուսոլինին հանրաքվեի միջոցով հաստատել է ֆաշիստական միակուսակցական ցուցակը։ Ներկայացված ցուցակը, ի վերջո, հաստատվել է ընտրողների 98.43 %-ի կողմից։ Տղամարդկանց համընդհանուր ընտրական իրավունքը, որը օրինական էր 1912 թվականից, սահմանափակվում էր արհմիության կամ ասոցիացիայի անդամ տղամարդկանց, զինվորների և հոգևորականության անդամների կողմից։ Հետևաբար, միայն 9.5 միլիոն մարդ է կարողացել քվեարկել։

### Հռոմի կաթոլիկ եկեղեցի

1870 թվականին նորաստեղծ Իտալիայի թագավորությունը բռնակցել էին մնացած պապական մարզերը՝ զրկելով Հռոմի պապին իր աշխարհիկ իշխանությունից։ Մուսոլինիի պաշտոնավարման ընթացքում Հռոմի կաթոլիկ եկեղեցու հետ հարաբերությունները զգալիորեն բարելավվել էին։ Չնայած եկեղեցու նկատմամբ նախկինում ունեցած լարվածությանը, 1922 թվականից հետո Մուսոլինին դաշինք էր կնքել կաթոլիկ «Partito Popolare Italiano» (Իտալական ժողովրդական կուսակցություն) կուսակցության հետ։ 

1929 թվականին Մուսոլինին և պապականությունը համաձայնության են եկել, որ վերջ են դնում եկեղեցու և Իտալիայի կառավարության միջև 1860 թվականից ի վեր տևած դաժան առճակատմանը։ Օռլանդոյի կառավարությունը հաշտեցման գործընթացը սկսել էր Առաջին համաշխարհային պատերազմի ժամանակ, և Հռոմի պապն այն առաջ էր մղել՝ 1922 թվականին խզելով կապերը քրիստոնյա դեմոկրատների հետ։ Մուսոլինին և առաջատար ֆաշիստները հակակղերականներ և աթեիստներ էին, բայց նրանք գիտակցում էին Իտալիայի կաթոլիկ մեծ տարրի հետ ավելի ջերմ հարաբերությունների առավելությունները։

1929 թվականի Լաթերանյան համաձայնագիրը պայմանագիր էր, որը Հռոմի պապին ճանաչում էր որպես Հռոմի կազմում գտնվող Վատիկան քաղաքի նոր քաղաք-պետության ղեկավար, որը նրան տալիս էր անկախ կարգավիճակ և դարձնում համաշխարհային դիվանագիտության կարևոր կենտրոն: 

1929 թվականի կոնկորդատը Հռոմի կաթոլիկությունը դարձրել է պետության միակ կրոնը (չնայած մյուս կրոնները հանդուրժելի էին), աշխատավարձեր է վճարել քահանաներին և եպիսկոպոսներին, ճանաչել կրոնական ամուսնությունները (նախկինում զույգերը պետք է ունենային քաղաքացիական արարողություն) և կրոնական ուսուցումը մտցրել է հանրային դպրոցներ: Իրենց հերթին, եպիսկոպոսները հավատարմության երդում են տվել իտալական ֆաշիստական ռեժիմին, որն ուներ վետոյի իրավունք իրենց ընտրության հարցում: Երրորդ համաձայնագրով Վատիկանին է վճարվել 1.75 միլիարդ լիրա (մոտ 100 միլիոն դոլար) 1860 թվականից ի վեր եկեղեցական սեփականության բռնագրավման համար։ Կաթոլիկ եկեղեցին պաշտոնապես պարտավոր չէր աջակցել ֆաշիստական ռեժիմին, և ուժեղ տարաձայնությունները մնացել են, բայց ընդհանուր թշնամանքը վերացել է: Եկեղեցին հատկապես հավանություն է տվել արտաքին քաղաքականությանը, ինչպիսիք են Իսպանիայի քաղաքացիական պատերազմում ազգայնականների աջակցությունը և Իտալիայի կողմից Եթովպիա ներխուժումը: Շփոթմունքը շարունակվել է «Azione Cattolica» (Կաթոլիկ գործողություն) երիտասարդական ցանցի շուրջ, որը Մուսոլինին ցանկանում էր միավորել իր ֆաշիստական երիտասարդական խմբի հետ։ 1931 թվականին Պիոս XI պապը հրապարակել է «Non abbiamo bisogno» («Մեզ պետք չէ») հանրագիրքը, որով դատապարտում էր Իտալիայում եկեղեցու նկատմամբ ռեժիմի հալածանքները և «պետության հեթանոսական պաշտամունքը»։

#### Կղերական ֆաշիզմ
1929 թվականի Մուսոլինիի հետ կնքված պայմանագրերը մասամբ վերականգնել են պապականության հոգևոր գերակայությունը Իտալիայում՝ Հռոմի պապին դարձնելով Վատիկան քաղաք-պետության գերիշխանը, և վերականգնելով Հռոմի կաթոլիկությունը որպես պետական կրոն։ 1929 թվականի մարտին անցկացվել է համազգային հանրաքվե՝ պայմանագիրը հրապարակայնորեն հաստատելու համար։ Հակառակորդները վախեցել են ֆաշիստական ռեժիմից, «Կաթոլիկ գործողություն» կուսակցությունը կաթոլիկներին հրահանգել է քվեարկել ֆաշիստական թեկնածուների օգտին, իսկ Մուսոլինին պնդել է, որ միակ «դեմ» քվեարկողները այն «քիչ անխոհեմ հակակղերականներն էին, ովքեր հրաժարվում են ընդունել Լատերանյան պայմանագրերը»։ Քվեարկությանը մասնակցել է մոտ 9 միլիոն իտալացի (գրանցված ընտրողների 90 %-ը), և միայն 136,000-ն է «դեմ» քվեարկվել։ Լատերանյան պայմանագիրը ուժի մեջ է մինչ օրս։

1938 թվականին ֆաշիստական ռեժիմը հրապարակել է Իտալիայի ռասայական օրենքները և ռասայի մանիֆեստը, որոնք նախատեսված էին իտալացի հրեաներին և բողոքական քրիստոնյաներին, հատկապես ավետարանականներին և հիսունականներին օրենքից դուրս հայտարարելու և հետապնդելու համար։

1939 թվականի հունվարին «The Jewish National Monthly» թերթը հաղորդել է, որ «Իտալիայում միակ լուսավոր կետը Վատիկանն է, որտեղ Հռոմի պապը պարբերաբար հրապարակում է գեղեցիկ մարդասիրական հայտարարություններ»։ Երբ Մուսոլինիի հակասեմական հրամանագրերը սկսել են զրկել հրեաներին Իտալիայում աշխատանքից, Պիոս XI-ը անձամբ Պապական գիտությունների ակադեմիա է ընդունել պրոֆեսոր Վիտո Վոլտերային՝ հայտնի իտալացի հրեա մաթեմատիկոսին։

Չնայած Մուսոլինիի սերտ դաշինքին Հիտլերյան Գերմանիայի հետ, Իտալիան լիովին չէր ընդունում նացիզմի ցեղասպանական գաղափարախոսությունը հրեաների նկատմամբ։ Նացիստները հիասթափված էին իտալական իշխանությունների կողմից հրեաների հավաքագրման գործում համագործակցելուց հրաժարվելուց, և որ ոչ մի հրեա չէր արտաքսվում մինչև Կասիբիլեի զինադադարից հետո Իտալիայի սոցիալական հանրապետության խամաճիկ-պետության ձևավորումը։ 

Իտալիայի կողմից օկուպացված Խորվաթիայի Անկախ Պետությունում գերմանացի դեսպան Զիգֆրիդ Կաշեն տեղեկացրել էր Բեռլինին, որ իտալական ուժերն «ակնհայտորեն ազդվել են» գերմանական հակասեմականության նկատմամբ Վատիկանի դիմադրությունից: Քանի որ Իտալիայում հակաառանցքային տրամադրություններն աճում էին, Վատիկանի ռադիոյի միջոցով ռասայական սպանությունների և հակասեմականության վերաբերյալ պապական դժգոհությունը հեռարձակելու համար Վատիկանը զայրացրել էր նացիստներին:

Մուսոլինին տապալվել է 1943 թվականի հուլիսին, գերմանացիները տեղափոխվել են Իտալիան օկուպացնելու համար, և նրանք նաև սկսել են հրեաների հավաքագրումը: Հազարավոր իտալացի հրեաներ և մի փոքր թվով բողոքականներ մահացել են նացիստական համակենտրոնացման ճամբարներում:

## Ծանոթագրություններ

Կատեգորիա:1922 հիմնադրված պետություններ և տարածքներ
Կատեգորիա:Առանցքի ուժեր
Կատեգորիա:Իտալիայի թագավորություն (1861–1946)
Կատեգորիա:Իտալիայի պատմություն
Կատեգորիա:Իտալիայի քաղաքականություն
Կատեգորիա:Իտալիան Երկրորդ համաշխարհային պատերազմում
Կատեգորիա:Տոտալիտար երկրներ
Կատեգորիա:Ֆաշիզմ